b'\n_START_ARTICLE_\nRudi Hiti\n_START_SECTION_\nIgralska kariera\n_START_PARAGRAPH_\nHokejsko kariero je Hiti za\xc4\x8del kot mladinec, leta 1959, v doma\xc4\x8dem klubu HK Jesenice. Do sezone 1962 je igral v mladinski vrsti, v sezoni 1962/63 pa je zaigral za HK Kranjska Gora, kjer je prvi\xc4\x8d nastopil za \xc4\x8dlansko vrsto v dr\xc5\xbeavnem prvenstvu. Naslednjo sezono je igral dr\xc5\xbeavno prvenstvo za HK Kranjska gora, mednarodne tekme pa \xc5\xbee za HK Jesenice. \xc5\xbde naslednjo sezono je bil izbran v dr\xc5\xbeavno selekcijo Jugoslavije in z njo nastopil na tekmi proti Avstriji v Gradcu. Svojo kariero je nadaljeval pri svojem mati\xc4\x8dnem klubu na Jesenicah in z njim v sezoni 1966/67 prvi\xc4\x8d osvojil dr\xc5\xbeavno prvenstvo._NEWLINE_Leta 1968 je skupaj s Slavkom Beravsom, Vladom Jugom in Romanom Smolejem prestopil v HK Olimpija, kar je povzro\xc4\x8dilo veliko razburjenje na Jesenicah, in tudi z ljubljanskim klubom dvakrat osvojil jugoslovansko prvenstvo. Ta prestop je spro\xc5\xbeil rivalstvo med ljubljanskim in jeseni\xc5\xa1kim klubom, ki \xc5\xa1e vedno traja. V Olimpiji sta dolgo igrala skupaj z mlaj\xc5\xa1im bratom Gorazdom in na tivolskih tribunah je v za\xc4\x8detku sedemdesetih najpogosteje odmevalo\xc2\xa0\xc2\xbbRudi Hiti, Gorazd Hiti, gol, gol, gol!\xc2\xab._NEWLINE_Leta 1970 je prvi\xc4\x8d dobil ponudbo iz severnoameri\xc5\xa1ke, lige NHL. Zanj se je zanimal klub Chicago Blackhawks. Hiti je zapustil Slovenijo in odpotoval v ZDA kjer naj bi za novi klub odigral ekshibicijsko tekmo, ki bi odlo\xc4\x8dila, ali bo s klubom podpisal profesionalno pogodbo. Na tekmi ga je plo\xc5\xa1\xc4\x8dek zadel v \xc4\x8deljust, zaradi \xc4\x8desar ni mogel nadaljevati sezone. Pogodbe tako ni podpisal in se je vrnil v domovino._NEWLINE_Leta 1972 pa je se je zanj resno zanimal \xc5\xa1e en ameri\xc5\xa1ki klub, Los Angeles Sharks. Hitiju je ponudil triletno pogodbo, vendar pa do prestopa ni pri\xc5\xa1lo, ker mu je Olimpija ponudila dveletno pogodbo za vi\xc5\xa1jo vsoto, kar je Hiti sprejel in ostal doma._NEWLINE_Leta 1974 je prestopil v italjanski klub HC Alleghe, s katerim je podpisal dveletno pogodbo. Zanj so se sicer zanimali tudi klubi iz Nem\xc4\x8dije in \xc5\xa0vice, vendar z njimi ni mogel za\xc4\x8deti pogovorov, ker se je pri njih sezona za\xc4\x8dela \xc5\xbee 1. septembra. Jugoslavija je imela namre\xc4\x8d stroge predpise kar se ti\xc4\x8de prestopov \xc5\xa1portnikov v tuje klube. V tujino je smel tekmovalec oditi \xc5\xa1ele po dopolnjenih 28 letih. Hiti je to starost dopolnil \xc5\xa1ele novembra, takrat pa se je za\xc4\x8dela edino sezona v Italiji._NEWLINE_Med sezonami 1976 do 1980, ko je igral za HC Bolzano, je s tem klubom Hiti kar trikrat osvojil naziv dr\xc5\xbeavnih prvakov Italije, sam pa je postal legenda v klubu. Njegovo \xc5\xa1tevilko 13 so v Bolzanu upokojili, na njegovi poslovilni tekmi so navija\xc4\x8di Bolzana Hitija po\xc4\x8dastili z napisom v celotni dol\xc5\xbeini dvorane v sloven\xc5\xa1\xc4\x8dini\xc2\xa0\xc2\xbbRudi hvala za vse, kar si naredil za Bolzano\xc2\xab._NEWLINE_Leta 1980 se je za dve leti vrnil v Olimpijo, nato pa se je zopet vrnil nazaj v Italijo. Tokrat je v drugoliga\xc5\xa1kem klubu HC Como prevzel vlogo trenerja \xe2\x80\x93 igralca in klub popeljal iz druge lige v prvo._NEWLINE_V sezoni 1985/86 je bil drugi trener v HK Bolzanu, isto\xc4\x8dasno pa je igral za HK Jesenice. Tam je igral vse tekme, ki se niso kri\xc5\xbeale s tekmami Bolzana. Tako je z Jesenicami pri \xc5\xa1tiridesetih letih osvojil z njimi svoj drugi naslov dr\xc5\xbeavnega prvaka, po sezoni pa prenehal s tekmovalno kariero._NEWLINE_Sedemnajst udele\xc5\xbeb na svetovnih prvenstvih hokeja na ledu, kolikor jih je v svoji karieri zbral Rudi Hiti, je \xc5\xa1e zmeraj svetovni rekord. Za jugoslovansko reprezentanco je Hiti nastopil na dveh olimpijadah, 1968 v Grenoblu in 1972 v Sapporu, na Olimpijskih igrah 1976 v Innsbrucku pa zaradi strogih amaterskih pravil ni smel nastopiti. Skupaj je za reprezentanco nastopil 177-krat in dosegel 84 zadetkov, s \xc4\x8dimer je na tretjem mesto reprezentan\xc4\x8dnih strelcev vseh \xc4\x8dasov.\n_START_SECTION_\nTrenerska kariera\n_START_PARAGRAPH_\nKot trener je Hiti prvi\xc4\x8d za\xc4\x8del delovati leta 1986, ko je postal pomo\xc4\x8dnik trenerja v italijanskem Bolzanu. To delo je opravljal do leta 1988, ko je za eno sezono prevzel trenersko mesto v HK Jesenice. \xc5\xbde naslednje leto je bil ponovno v Italiji kot glavni trener HC Bolzano, s katerim je osvojil dr\xc5\xbeavno prvenstvo Italije in dobil pokal za trenerja leta. Tudi naslednjo sezono je treniral HC Bolzano._NEWLINE_V sezoni 1991/92 je postal trener HK Bled, isto\xc4\x8dasno pa je postal glavni trener in selektor nove slovenske dr\xc5\xbeavne reprezentance. To delo je opravljal \xc5\xa1tiri leta._NEWLINE_Zaradi neurejenih zadev na HZS je zapustil mesto glavnega trenerja, leta 2000 pa je na pro\xc5\xa1njo takratnega predsednika HZS Ernesta Aljan\xc4\x8di\xc4\x8da mlaj\xc5\xa1ega \xc5\xa1e enkrat prevzel vodenje dr\xc5\xbeavne reprezentance, ki pa jo je kmalu spet zapustil.\n_START_SECTION_\nPriznanja\n_START_PARAGRAPH_\nPo njem se imenuje klubski hokejski turnir Poletna liga Rudi Hiti, ki od leta 1992 potekal na Bledu. 5. maja 2009 je bil kot drugi slovenski hokejist, po Ernestu Aljan\xc4\x8di\xc4\x8du starej\xc5\xa1em leta 2002, sprejet v Mednarodni hokejski hram slavnih. Leta 2007 je bil sprejet v Slovenski hokejski hram slavnih, leta 2012 pa v Hram slovenskih \xc5\xa1portnih junakov. Leta 2014 je prejel Bloudkovo nagrado za\xc2\xa0\xc2\xbbizjemen prispevek k razvoju \xc5\xa1porta\xc2\xab.'